MotoGP: Rossi egy hónapot akar, egy hetet kap
Valentino Rossi törött karral és lábbal teljesítette szombaton az asseni futamot, ahol a 8. helyet tudta megszerezni. Az olasz klasszisnak péntek reggelig van ideje a regenerálódásra, akkor ugyanis ismét nyeregbe kell pattannia a Brit Nagydíj elsõ edzésén.
A hétszeres világbajnok motoros még a Holland Nagydíj egyik edzésén esett el és sérült meg, ám ennek ellenére teljesítette a futamot és a 8. helyet szerezte meg. Rossi szombat este hagyta el Assent fizioterapeutája, Marco Montanari társaságában, aki az egyhetes pihenõ alatt végig mellette marad, hogy a címvédõ a lehetõ legjobb állapotban vágjon neki a péntek délelõtt kezdõdõ edzéseknek. Az olasz klasszis - minden kategóriát együttvéve - összesen hét alkalommal diadalmaskodott az angliai Donington Parkban, amely az egyik kedvenc pályája. Rossi sérülése egyébként a lehetõ legrosszabbkor jött, ugyanis 46 ponttal van lemaradva az amerikai Nicky Hayden mögött, így fontos futamgyõzelmekre lenne szüksége, hogy behozza a lemaradást, ám a sérülése miatt még a dobogó elérése is bizonytalan.

"Rengeteget kell dolgoznunk a csuklóm helyzetének javításán, elsõsorban meg kell próbálnunk csökkenteni a duzzanatot és meggyógyítani a csontot, amennyire csak lehet" - magyarázta Rossi. "Jobb lenne, ha most egy hónap lenne a felépüléshez, de versenyzõk vagyunk és sajnos ez azzal is jár, hogy nincs idõ a pihenésre, gyógyulásra, ám ettõl függetlenül remélem, hogy jól megyek majd Doningtonban. Ez a pálya olyan nekem, mintha a második hazai versenyem lenne, így remélem, hogy a rajongók megadják majd nekem a szokásos támogatásukat, mert minden segítségre szükségem lesz. Nem mellesleg ez az egyik kedvenc pályám, egy csomó jó emlékem van róla - különösen az elsõ gyõzelmem az 500-as kategóriában 2001-ben és az utóbbi két év gyõzelmei a Yamahával. Nagy kihívás lesz számomra ismét a dobogó legfelsõ fokára állni vasárnap, de ha a kezem így fejlõdik egész héten, úgy gondolom, megpróbálhatjuk!" - állította Rossi.

"Remélhetõleg ez a hét Donington elõtt elég lesz Valentinónak, hogy megfelelõen felépüljön, és szinte tökéletes állapotban láthatjuk, amikor belép a garázsba a péntek reggeli edzésen." - tette hozzá a csapat igazgatója, Davide Brivio. "Assen sok szempontból nagy csalódás volt számunkra, de ha Valentino jobb állapotban és Colin jó formában lesz, van esélyünk, hogy a jó irányba tereljük a dolgokat egy olyan pályán, amelyet mindkét versenyzõnk kedvel, és egy olyan országban, ahol mindketten nagyon népszerûek."

Forrás: motogphirek.hu
MotoGP motorsport Valentino Rossi nyereg Formula?1 Brit Nagydíj láb